**Lumea mea?**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când vei păși acolo

să ai tălpile goale.

La intrare e un preș țesut

din visele mele neîmplinite.

Calcă ușor, să nu le strivești.

Încă mai au valoare.

Dacă ți-e sete, poți să

iei licoarea de pe masă.

Da! Aceea din paharul

cu raze de soare.

Bea cu încredere!

E ușor sărată, are un

ingredient special

( să nu spui nimănui, sunt

o parte din lacrimile mele)

Ai vrut să le simți gustul!

Ia-mă de mână! Vei auzi

sufletul vibrând încet.

Ține-mă strâns,

poate-l aud și eu.

Să nu spui nimic!

Privește-mă,

ascultă-mă,

alintă-mă...